Vemork

Vemork er en kraftstasjon som ligger i Vestfjorddalen vest for Rjukan i Telemark. Stasjonen ble tegnet av arkitekt Olaf Nordhagen som også tegnet Bergen offentlige bibliotek. Bygget av Norsk Hydro, og satt i drift med ti aggregater med tilhørende peltonturbiner den 11. mai 1911. Ved oppstarten var det verdens største kraftverk med en effekt på 108 MW. I 1971 sto et nytt kraftverk ferdig inne i fjellet bak den gamle kraftstasjonen. De gamle lokalene til kraftstasjonen huser i dag Norsk Industriarbeidermuseum som åpnet sommeren 1988. Den gamle rørgaten med sine 11 rør er i dag ikke i bruk, da det er anlagt ny tunnel i fjell. Kraftverket har i dag to francisturbiner med samlet effekt 204 MW. Og er kraftverk nummer 2 på strengen fra Møsvatn til Tinnsjøen. Foran kraftstasjonen lå «Vannstoffen», en fabrikk for fremstilling av hydrogen, eller vannstoff og oksygen eller surstoff som det het den gang. Tidlig i 1930-årene oppdaget en at et biprodukt av prosessen var tungtvann og en begynte å fremstille dette til forskningsformål. På begynnelsen av den andre verdenskrig oppdaget tyske vitenskapsfolk at uran kanskje kunne brukes til energi og våpen. Tungtvann kan benyttes som moderator eller på godt norsk "bremsevæske" i en reaktor og bidra til anrikning av uran 239, egnet til atombomber. Tyskernes interesse ble oppdaget av nordmennene. Det ble iverksatt flere angrep mot anlegget. Mest kjent er sabotasjen vinteren 1943, tungtvannsaksjonen. Sabotører fikk ødelagt produksjonsutstyr og deler av produsert tungtvann, men produksjonen kom snart i gang igjen. Hydrogenfabrikken ble sprengt sommeren 1977. Høsten 2014 tok lokalhistoriker Bjørn Iversen fra Rjukan til orde for en utgravning av restene etter kjelleren. I 2017 ble den funnet så å si urørt og det blir nå bygget et sikringsbygg over for å bevare restene, men også for å kunne formidle historien der den faktisk skjedde. «Rjukan I» Norsk Hydro hadde tidligere bygget ut Svelgfoss kraftverk og en mindre salpeterfabrikk med lysbueovner på Notodden. Utbyggingen av Vemork var et ledd i etableringen av «Rjukan I», salpeterfabrikken på Rjukan. I desember 1906 hadde Norsk Hydro inngått en samarbeidsavtale med Badische Anilin und Sodafabrik (BASF) om å bygge en salpeterfabrikk på Rjukan. Badische og den tyske ingeniøren Otto Schönherr hadde i 1905 utviklet en egen lysbueovn der buen var spent ut inne i et vertikalt rør. Denne var mer effektiv enn Birkeland-Eyde-ovnene som hadde vært driftet ved salpeterfabrikken på Notodden. Hydro utviklet også selv en ny lysbueovn som tålte 3 000 kilowatt, mer enn tre ganger mer enn de gamle ovnene. Som et kompromiss på striden om teknoligivalg ble det i ovnshus I på kalksalpeterfabrikken på Rjukan installert 96 Schönherr-ovner og åtte Birkeland-Eyde-ovner. Ovnshus I (1910) på 6 000 kvm er attribuert Christian Morgenstierne og består av fem sammensatte haller hvor de ytterste har saltak og de tre i midten har buede tak. Ved siden av ovnshuset ligger kjelehuset hvor gassen ble kjølt ned i store dampkjeler og rør som ble overrislet med vann. Fabrikken ble prøvekjørt fra 4. november 1911 og satt i regulær drift i 1912. Da «Rjukan I» var ferdig gikk man i gang med planleggingen av neste byggetrinn, Såheim kraftstasjon og utbyggingen «Rjukan II». Vemork kraftverk hadde opprinnelig ti aggregater, hver med 14 500 hk, og en ytelse på 108 MW. Vemork var ved oppstarten verdens største kraftverk og i mange år verdens største kraftverk for produksjon av likestrøm. I 1971 sto et nytt kraftverk ferdig inne i fjellet bak den gamle kraftstasjonen. Ved nedleggelsen av det gamle kraftverket var installert effekt på 132 MW. Det nye kraftverket fikk en installert effekt på 200 MW. Deler av produksjonsanlegget ble revet etter 1983 og erstattet av en ny salpetersyrefabrikk (SS-80) som var i drift til 1. juli 1991. Sammen med en original AEG vannpumpe i pumpehuset, som leverte vann til produksjonen, er et syretårn det eneste av fast produksjonsutstyr som er bevart in situ på Rjukan. Av demontert produksjonsutstyr finnes en nesten komplett Birkeland-Eyde-ovn («Rjukan II») oppstilt utenfor Folkets hus på Rjukan og en demontert synteseovn plassert på en jernbanevogn ved Rjukan stasjon. Vemork-aksjonen, sabotasjeaksjonen mot tyskernes produksjon av tungtvann under andre verdenskrig, ble første gang filmatisert i 1948, ved navn Kampen om tungtvannet. Dette var en norsk-fransk filmproduksjon der flere av dem som faktisk deltok i de historiske begivenhetene, spiller seg selv. Senere ble aksjonen dramatisert av et britisk filmselskap med bistand fra Hollywood i filmen Helter i Telemark fra 1965. Vemork kraftstasjon som kulturminne Vannkraft, norsk teknologi, ingeniørkunst og ikke minst rallarenes og industriarbeidernes innsats gjorde Rjukan kjent som industristed med store kraftverk. Vemork representerer på mange måter gjennombruddet for kraftkrevende industri i Norge etter år 1900 og er en av de mest kjente norske kraftverkene internasjonalt. Utbyggingen var et stort steg fremover i vannkraftteknologien. Vemork kraftstasjon er bevart og driftes som Norsk Industriarbeidermuseum. Norske myndigheter sendte i 2014 inn en søknad om å få kraft- og industrianleggene på Rjukan og Notodden inn på UNESCOs verdensarvliste. Vemork kraftverk er et av anleggene i rapporten Kulturminner i norsk kraftproduksjon (KINK) ledet av NVE i samarbeid med Energi Norge, Statkraft Energi, Norsk Hydro og Riksantikvaren, ble publisert i bokform i 2006 og utgitt i revidert versjon i 2013. Kraftstasjonen ble fredet av Riksantikvaren i 2015. Fredningen omfatter store deler av omgivelsene og andre anlegg rundt Vemork som har fysiske spor etter andre verdenskrig, inkludert tomta etter Hydrogenfabrikken, bombekratre, vaktbua på rørgaten og bombebeskyttelsen rundt Ventilkammerhuset. Hydrogenfabrikken ble revet med sprengstoff 21. juni 1977 og tomten overdekket med masse. Kjelleren der tungtvannet ble produsert har vært antatt ødelagt. «Utgravningen og avdekkingen av tungtvannskjelleren skjedde på initiativ fra lokalhistoriker Bjørn Iversen, som tirsdag 30. september 2014 lanserte idéen offentlig via Rjukan Arbeiderblad og Telen. I samarbeid med Norsk Industriarbeidermuseum førte til funnet av den intakte kjelleren i 2017. I oktober 2017 ble tungtvannskjelleren utgravd og viste seg å være i intakt. Kjelleren er på omkring 2 800 m² og den er planlagt gjort om til museum. I 2026 ble Vemork tatt opp på listen Treasures of European Film Culture, som forvaltes av Det europeiske filmakademiet (European Film Academy). Initiativet løfter fram steder med symbolsk og historisk betydning for europeisk filmkultur, og har som mål å bidra til bevaring av disse for framtidige generasjoner. Annet En av leirene til Telemark bataljon KFOR I ble kalt opp etter Vemork. Den var plassert i Obilić. Det er 1 568 trappetrinn til toppen av fallrørene. Referanser Kilder «NVE Atlas». Utbygd vannkraft. Norges vassdrags- og energidirektorat NVE vannkraftdatabase energilink.tu.no (arkiv) Andersen, Ketil Gjølme og Gunnar Yttri, «Et forsøk verdt, forskning og utvikling i Norsk Hydro gjennom 90 år», Universitetsforlaget 1997. ISBN 82-00-12778-8 Bjørsvik, Elisabeth, Nynäs, Helena og Faugli, Per Einar, red.(2013): Kulturminner i norsk kraftproduksjon: revidert utgave. NVE-rapp 2013:52 Norges vassdrags- og energidirektorat (NVE): Kulturminner: Vermork Eksterne lenker (no) Offisielt nettsted (en) Offisielt nettsted (en) Vemork – kategori av bilder, video eller lyd på Commons (no) «Vemork». Kulturminnesøk. Riksantikvaren – Direktoratet for kulturminneforvaltning. Norsk Industriarbeidermuseum på Vemork Historiske fotografier fra Vemork 1910–1939 i Nasjonalbibliotekets arkiv NVEs Museumsordning www.vasskrafta.no Arkivert 21. mai 2014 hos Wayback Machine. Norsk Hydro Tekniske detaljer på turbinene, Sveits 1914 Riksantikvaren: Om kraftstasjonen, industrien, krigen og museet. Se også Vemork-aksjonen (Operasjon Gunnerside), sabotasjeaksjon under andre verdenskrig for å sprenge Vemork kraftstasjon Kampen om tungtvannet, norsk-fransk film om Vemork-aksjonen fra 1948 Kampen om tungtvannet, norsk TV-serie om Vemork-aksjonen fra 2015